**Έκθεση της Κοινοβουλευτικής Επιτροπής Γεωργίας και Φυσικών Πόρων**

**για τους κανονισμούς «Οι περί Σπόρων (Κατάλογοι Ποικιλιών των Καλλιεργουμένων Γεωργικών Ειδών) (Τροποποιητικοί) Κανονισμοί του 2023»**

**και «Οι περί Σπόρων (Λαχανικά) (Τροποποιητικοί) Κανονισμοί του 2023»**

**Παρόντες:**

|  |  |
| --- | --- |
| Γιαννάκης Γαβριήλ, πρόεδρος | Κυριάκος Χατζηγιάννης |
| Ανδρέας Πασιουρτίδης  | Νίκος Σύκας |
| Βαλεντίνος Φακοντής | Χρίστος Ορφανίδης |
| Χαράλαμπος Πάζαρος |  |

 Η Κοινοβουλευτική Επιτροπή Γεωργίας και Φυσικών Πόρων μελέτησε τους πιο πάνω κανονισμούς σε δυο συνεδρίες της, οι οποίες πραγματοποιήθηκαν την 21η Μαρτίου και στις 4 Απριλίου 2023. Στο πλαίσιο των συνεδριάσεων κλήθηκαν και παρευρέθηκαν ενώπιον της επιτροπής εκπρόσωποι του Τμήματος Γεωργίας και του Ινστιτούτου Γεωργικών Ερευνών του Υπουργείου Γεωργίας, Αγροτικής Ανάπτυξης και Περιβάλλοντος, της Νομικής Υπηρεσίας της Δημοκρατίας, καθώς και του Παναγροτικού Συνδέσμου Κύπρου.

 Ο Κυπριακός Σύνδεσμος Φυτοπροστασίας (ΚΥΣΥΦ), η Παγκύπρια Οργάνωση Σιτηροπαραγωγών (ΠΟΣ), η Παναγροτική Ένωση Κύπρου (ΠΕΚ), η Ένωση Κυπρίων Αγροτών (ΕΚΑ), η Νέα Αγροτική Κίνηση, καθώς και ο Ευρωαγροτικός, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι η επιτροπή εξέτασε τους κανονισμούς κατά προτεραιότητα, σύμφωνα με τις πρόνοιες του Κανονισμού 40A του Κανονισμού της Βουλής των Αντιπροσώπων, για λόγους που προκύπτουν από τη σημασία και τον σκοπό της προτεινόμενης εναρμονιστικής νομοθετικής ρύθμισης, καθώς και από τα προβλεπόμενα χρονικά περιθώρια που έχουν τεθεί για τον σκοπό αυτό. Για τη συζήτηση των κανονισμών ακολουθήθηκε η προβλεπόμενη διαδικασία συζήτησης και ειδικότερα τα προνοούμενα στον Κανονισμό της Βουλής των Αντιπροσώπων στάδια συζήτησης, τα οποία για σκοπούς επίσπευσης της διαδικασίας συμπτύχθηκαν.

 Σκοπός των πρώτων κανονισμών, οι οποίοι εκδίδονται δυνάμει των διατάξεων των άρθρων 6 και 14 του περί Σπόρων Νόμου, είναι η τροποποίηση των περί Σπόρων (Κατάλογοι Ποικιλιών των Καλλιεργουμένων Γεωργικών Ειδών) Κανονισμών, ώστε να εναρμονιστεί η εθνική νομοθεσία με τις πράξεις της Ευρωπαϊκής Ένωσης με τίτλο:

1. Εκτελεστική Οδηγία (ΕΕ) 2022/905 της Επιτροπής της 9ης Ιουνίου 2022 για την τροποποίηση των οδηγιών 2003/90/ΕΚ και 2003/91/ΕΚ όσον αφορά τα πρωτόκολλα για την εξέταση ορισμένων ποικιλιών ειδών γεωργικών φυτών και κηπευτικών ειδώνκαι

2. Εκτελεστική Οδηγία (ΕΕ) 2022/1647 της Επιτροπής της 23ης Σεπτεμβρίου 2022 για την τροποποίηση της οδηγίας 2003/90/ΕΚ όσον αφορά παρέκκλιση για βιολογικές ποικιλίες ειδών γεωργικών φυτών κατάλληλων για βιολογική παραγωγή.

 Σκοπός των δεύτερων κανονισμών, οι οποίοι επίσης εκδίδονται δυνάμει των διατάξεων των άρθρων 6 και 14 του περί Σπόρων Νόμου, είναι η τροποποίηση των περί Σπόρων (Λαχανικά) Κανονισμών, ώστε να εναρμονιστεί η εθνική νομοθεσία με τις πράξεις της Ευρωπαϊκής Ένωσης με τίτλo:

1. Εκτελεστική Οδηγία (ΕΕ) 2022/905 της Επιτροπής της 9ης Ιουνίου 2022 για την τροποποίηση των οδηγιών 2003/90/ΕΚ και 2003/91/ΕΚ όσον αφορά τα πρωτόκολλα για την εξέταση ορισμένων ποικιλιών ειδών γεωργικών φυτών και κηπευτικών ειδών και

2. Εκτελεστική Οδηγία (ΕΕ) 2022/1648 της Επιτροπής της 23ης Σεπτεμβρίου 2022 για την τροποποίηση της οδηγίας 2003/91/ΕΚ όσον αφορά παρέκκλιση για τις βιολογικές ποικιλίες κηπευτικών ειδών κατάλληλων για βιολογική παραγωγή.

 Ειδικότερα, σύμφωνα με τα στοιχεία που κατατέθηκαν ενώπιον της επιτροπής, οι προτεινόμενες και στους δύο κανονισμούς ρυθμίσεις αφορούν στα πρωτόκολλα και στις κατευθυντήριες γραμμές για την εξέταση ορισμένων ποικιλιών ειδών γεωργικών φυτών και κηπευτικών, καθώς και τη δυνατότητα παρέκκλισης από τα υφιστάμενα πρωτόκολλα για την εξέταση της διακριτότητας, της ομοιομορφίας και της σταθερότητας, για σκοπούς εγγραφής στον εθνικό κατάλογο βιολογικών ποικιλιών γεωργικών ειδών και λαχανικών κατάλληλων για βιολογική παραγωγή. Οι εν λόγω ποικιλίες χαρακτηρίζονται από υψηλό επίπεδο γενετικής και φαινοτυπικής παραλλακτικότητας μεταξύ των επιμέρους αναπαραγωγικών μονάδων.

 Περαιτέρω, σύμφωνα με τα ίδια στοιχεία, με τους υπό εξέταση κανονισμούς σκοπείται ο καθορισμός αρχών για σκοπούς εξέτασης της καλλιεργητικής αξίας και χρήσης τέτοιων ποικιλιών γεωργικών ειδών, οι οποίες θα είναι προσαρμοσμένες στις απαιτήσεις της βιολογικής παραγωγής.

 Στο στάδιο της μελέτης των πιο πάνω κανονισμών η επιτροπή διαπίστωσε ότι στις πρόνοιες αυτών δεν περιλήφθηκε η υποχρέωση που υπέχει η Δημοκρατία, δυνάμει του άρθρου 1 των υπό εναρμόνιση οδηγιών, για υποβολή ετήσιων εκθέσεων στην Ευρωπαϊκή Επιτροπή και στα άλλα κράτη μέλη για διάφορα θέματα που αναφέρονται στις εν λόγω Οδηγίες.

 Ως εκ τούτου, η επιτροπή, με τη σύμφωνη γνώμη τόσο των εκπροσώπων του αρμόδιου υπουργείου όσο και της εκπροσώπου της Νομικής Υπηρεσίας της Δημοκρατίας, αποφάσισε να συμπεριλάβει στα κείμενα των υπό εξέταση κανονισμών τις προαναφερόμενες υποχρεώσεις, ώστε το Τμήμα Γεωργίας να υποβάλλει στην Ευρωπαϊκή Επιτροπή και στα άλλα κράτη μέλη ετήσιες εκθέσεις σχετικά με τον αριθμό των αιτήσεων που υποβλήθηκαν για την εγγραφή ποικιλιών και τα αποτελέσματα των εξετάσεων για τη διακριτότητα, την ομοιομορφία, τη σταθερότητα ή/και την καλλιεργητική αξία βιολογικών ποικιλιών.

 Σημειώνεται ότι ως προθεσμία μεταφοράς των διατάξεων των Οδηγιών στο εθνικό δίκαιο καθορίστηκε στην Εκτελεστική Οδηγία (ΕΕ) 2022/905 η 31η Δεκεμβρίου 2022 και στις Εκτελεστικές Οδηγίες (ΕΕ) 2022/1647 και (ΕΕ) 2022/1648 η 30ή Ιουνίου 2023. Ωστόσο, οι πιο πάνω κανονισμοί κατατέθηκαν στη Βουλή στις 9 Μαρτίου 2023 και ως εκ τούτου η Ευρωπαϊκή Επιτροπή άρχισε τη διαδικασία παράβασης κατά της Δημοκρατίας, αποστέλλοντας σχετική προειδοποιητική επιστολή, συνεπεία της καθυστέρησης στην εναρμόνιση της εθνικής νομοθεσίας με την Εκτελεστική Οδηγία 2022/905.

 Υπό το φως των πιο πάνω, η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις επί των κειμένων των κανονισμών, ομόφωνα εισηγείται στην ολομέλεια του σώματος την έγκριση των κανονισμών όπως αυτοί έχουν διαμορφωθεί με βάση τα πιο πάνω.

4 Απριλίου 2023

|  |  |
| --- | --- |
| Αρ. Φακ.:  | 23.03.060.014-2023  |
|  | 23.03.060.015-2023 |

ΚλΧ

ΜΚΝ

ΑΓ

ΣΒ

ΜΕ